text: Басо уверен за предстоящия старт в Турция | auto motor und sport
  Басо уверен за предстоящия старт в Турция
  Борислав Петров 26.03.2008 10:03
  Пилотът на Abarh Джандоменико Басо вярва, че липсата на опит в макадамовите състезания няма да му попречи да се бори за победата в предстоящото рали "Истанбул" (4-6 април), първи старт за сезона в IRC сериите.
  "Вярно е, че участвам за първи път в това състезание, но съм стартирал на други ралита в Турция, така че имам идея какво да очаквам", коментира 34-годишният италианец. "Направихме някои подобрения по колата по време на зимната пауза. Чувствам се уверен и знам, че мога да се боря за победата още от самото начало".
  Бившият европейски шампион, печелили два пъти рали "България", е водещ пилот на заводския тим на Abarth. Негов партньор ще бъде изгряващата финландска звезда Антон Ален, победител от миналогодишното издание на рали "Русия".
  "Мисля, че през този сезон надпреварата ще е много оспорвана. Очаквам от Антон да бъде много бърз", коментира Басо. "Аз имам повече опит на асфалт отколкото на макадам и съм сигурен, че ще ме атакува непрестанно в Турция. Но в крайна сметка, той е просто още един противник, когото трябва да победя. Длъжен съм да се справя с всеки пилот по скоростните отсечки, ако искам титлата. Факт е, че ще уча повечето от състезанията, но не мисля, че това ще се отрази негативно върху резултатите ми."
  Басо и Ален ще тестват за последно Grande Punto S2000 преди старта на рали "Истанбул". "Мисля, че сме добре подготвени, но очаквам сериозна конкуренция от останалите отбори. Именно това търсих през този сезон", завършва Басо.
  Междувременно Дани Сола, който миналата година участва в IRC сериите с Honda Civic Type R R3, потвърди програмата си от четири старта зад волана на Grande Punto S2000 (Турция, Португалия, Белгия и Русия). Бившият шампион в Junior сериите на Световния рали шампионат ще се състезава от името на италианския тим Procar.